  Виталий Пронин Тау тӥледлы, Николай Карпович, лэчыт визьды, зӥбыт сямды, гожъяськыны быгатонлыкты но оскымон эш луэмды понна. Газетты тӥледыз уз вунэты.  Улонысь кошкиз газетмылэн одӥгез матысь эшез - Кизнер черкогуртысь Николай Павлов.«Удмурт дунне» энциклопедиын соос атаеныз Карп Павловичен артэ сыло. Атаез пичиысен пыӵатӥз пиезлы  лыдӟиськыны-гожъяськыны яратон мылкыд, ачиз но уго  «Удмурт коммуна» - «Советской Удмуртия» газетэ  гожъяськылӥз. Зэм, будыса Николай Карпович бырйиз чылкак мукет удысэз - со финансист, экономист луиз, но гожъяськемысь ӧз дугды, газетамы ӵем поталлязы солэн веросъёсыз, повестьёсыз, берло аръёссэ бадӟым мылкыдын выриз йыртӥянъёс дасян бордын. Арлыдо воргорон Интернетысь ужъёсты ӧз асэстылы, лумбытэн библиотекаын бугыръяськылӥз, куддыр одӥг кроссворд лэсьтон понна арня быре, шуэ вал. Кӧня ке ар талэсь азьло редакция нимысьтыз удмурт  кылын дасям йыртӥянъёсын книга поттӥз, данакез соос пӧлысь вал Николай Карповичлэн. Куке ми верамы, та книгаез вожмаськыса басьто шуыса, со туж шумпотӥз, иське, токма библиотекаын дырме ӧй быдты, пе...Нош веросъёсыз, повестьёсыз потэм бере редакцие одно ик кин ке жингыръяз, бугырскем мылкыдзэ вераса, тау карылӥз автормылы. Трос аръёс ӵоже усто гожъяськемзэ лыдэ басьтыса, кӧня ке ар талэсь азьло ми Николай Павловез ӵектӥм Россиысь Журналистъёслэн огазеяськоназы пыртыны. Николай Карповичлы членской билет нуыса, юромо Кизнере ветлӥм,  творческой ӝытсэ ортчытӥм. Арлыдо эшмы шумпотэмысьтыз синвуаськиз.Николай Карпович вордскемын 1938-тӥ арын 31-тӥ коньывуонэ Алнаш ёросысь Улын Асан гуртын, но улонысьтыз  бадӟым вакытсэ сӥзиз Кизнер ёрослы. Котькуд 31-тӥ коньывуонэ со ӵукна ик редакцие жингыртылӥз: ӟечкыласько яратоно газетме вордскем нуналыныз! - шуылӥз со, «Гудыри» газетлэсь потэм дырзэ тодэ вайытыса. Берло аръёссэ  газетлэн историез ӧжытак воштэмын вал ке но, Николай Карпович пусйылӥз сое азьло сямен - аслаз вордскем нуналаз. Зэм, 3 ар талэсь азьло газетлы 100 ар тырмонэз пусйыны дасяськыкумы, шуак шуиз: ярам, коть праздникез  адӟыса вутто на, отӥяз кин тодэ… Берло аръёссэ висьылысагес улӥз ни уго. Соин, куке Николай Карпович Иже  юбилей ужрадъёсамы вуиз, ми туж шумпотӥм.- Тӥ мыным эшшо кӧня ке ар улыны кужым кузьмады на, - шуиз со юбилеймы бере.Кенешим вал туэ 31-тӥ коньывуонэ «Гудыри» газетлы 100 ар тырмонэз но солэсь вордӥськем нуналзэ ӵош пусйыны...Сюлмысьтым нокызьы уг поты ни Николай Карповичлэн  редакцие ыстэм одӥг гожтэтэз. Подписка вакыт вал со. «Паймисько, кызьы удмурт адями удмурт газетэз уг басьты, мон выль ивор ке уг лыдӟиськы, нуналы токма ортчиз кадь потэ. «Удмурт дуннелы» юромо быдэс арлы гожтӥськисько, ар вискын улонысь шуак  кошки ке но, яратоно газетэ мон доры выль арозь мед  вуоз на...»Тау тӥледлы, Николай Карпович, лэчыт визьды, зӥбыт сямды, гожъяськыны быгатонлыкты но оскымон эш луэмды понна. Газетты тӥледыз уз вунэты.Зинаида Рябинина  